เพาเวอร์ไลน์จับมือจีนลุยงานช้าง2ล้านล้าน
PLE ลุ้นผู้ถือหุ้นอนุมัติออกหุ้นกู้พันล้าน ทำตัวแกร่งรับพันธมิตรจีนลุยงานรัฐ ตั้งพร็อพเพอร์ตี้ฟันด์
29 เม.ย. 2556

PLE ลุ้นผู้ถือหุ้นอนุมัติออกหุ้นกู้พันล้าน ทำตัวแกร่งรับพันธมิตรจีนลุยงานรัฐ ตั้งพร็อพเพอร์ตี้ฟันด์ 
นายเสวก ศรีสุชาต ประธานกรรมการและประธานกรรมการบริหาร บริษัท เพาเวอร์ไลน์ เอ็นจิเนียริ่ง (PLE) เปิดเผยว่า บริษัทมีความสนใจที่จะเข้าร่วมประมูลงานโครงการลงทุนของภาครัฐ 2.2 ล้านล้านบาทในระบบรถไฟฟ้า ขณะนี้ได้ลงนามบันทึกความเข้าใจกับพันธมิตรประเทศจีนซึ่งเป็นผู้นำด้านหัวรถจักรรถไฟฟ้า
ปัจจุบันบริษัทได้เตรียมพร้อมในเรื่องของเงินทุนแล้ว ซึ่งคณะกรรมการอนุมัติให้บริษัทขายหุ้นกู้แปลงสภาพวงเงิน 1,000 ล้านบาทให้กับกองทุน แอดวานซ์ของสิงคโปร์ แต่ในการประชุมวิสามัญผู้ถือหุ้นเมื่อวันที่ 5 เม.ย. แม้ว่าในวาระแรกที่ขอเพิ่มทุนจะผ่านการอนุมัติจากผู้ถือหุ้น แต่ในวาระ 2 ในเงื่อนไขการแปลงสภาพหุ้นกู้เป็นหุ้นนั้น แม้ได้เสียงจากผู้ถือหุ้น 2 ใน 3 แต่กลับมีผู้ถือหุ้น 1 ราย ซึ่งมีเสียง 13% ไม่เห็นด้วย จึงทำให้เรื่องสะดุดและจะมีการเรียกประชุมวิสามัญใหม่อีกครั้งในวันที่ 13 พ.ค.นี้ เชื่อว่าทุกอย่างน่าจะผ่านไปได้ด้วยดี เพราะบริษัทได้อธิบายให้กับผู้ถือหุ้นรายที่คัดค้านเข้าใจครบถ้วนแล้ว 
นอกจากนี้ ประมาณไตรมาส 3 บริษัทน่าจะจัดตั้งกองทุนอสังหาริมทรัพย์ด้วยการขายโครงการโซโหเข้ากองทุน คาดว่าจะมีมูลค่า 2,300-2,500 ล้านบาท ขณะนี้รอคณะกรรมการของสภากาชาดอนุมัติให้บริษัทดำเนินการ เพราะพื้นที่ของโครงการเป็นสิทธิการเช่าจากสภากาชาดอายุ 24 ปี พร้อมขอขยายอายุเป็น 30 ปีตามเกณฑ์ ถ้าหากจัดตั้งกองทุนสำเร็จ ก็จะทำให้บริษัทบำรุงเมืองซึ่งเป็นบริษัทย่อยที่มีกิจการที่ดีและบริษัทจะไม่ต้องมีภาระอีกแล้ว
สำหรับผลดำเนินงานปีนี้ในส่วนของงบเดี่ยวนั้น คาดว่ารายได้น่าจะโตจากปีก่อนประมาณ 15-20% และขณะนี้มีงานในมือพร้อมสร้าง 9,000 ล้านบาท